หลังจากอิ่มอาหารหนักแล้ว ก็มาหาของหวานเติมท้องหลังอาหาร นั่งคิดว่าจะไปทานของหวานร้านไหนดี แล้วก็คิดถึงร้านฟองโนมแถวแยกสันติธรรมขึ้นมา ขับรถไปทันที

ไปถึงร้านมีมอเตอร์ไซด์จอดเต็มหน้าร้านแล้วเราเลยอาศัยหาที่จอดรถข้างทาง ร้านดูเด่นมากเพราะเปิดไฟสว่างทั้งร้าน เข้าไปภายในร้านที่นั่งยังเต็มอยู่ แต่รอไม่นาน ก็ได้ที่นั่ง  ร้านจะมีที่นั่งภายในร้านเป็นเก้าอี้ไม้และบาร์เดี่ยว แต่หน้าร้านเป็นเก้าอี้แบบพนักพิง ชอบแบบไหนก็เลือกกันไป ที่ร้านมี wifi free แต่ใช้เวลาเชื่อมนานมาก ขึ้นอยู่กับลูกค้าภายในร้านด้วย

เมนูที่นี่เน้นกะขนมปัง มีทั้งปังปิ้ง ปังเย็น หรือฮันนี่โทสต์ก็มี ส่วนเครื่องดื่มทุกอย่างที่ผสมนมมีเกือบหมด แม้กระทั่งอิตาเลียนโซดา ไมโลดิบก็ยังมี สั่งแบบปั่นหรือเย็นก็ได้


- ชาเขียวเย็น 25 บาท มาแบบแก้วใหญ่ กะให้เรารู้สึกคุ้ม รสชาติหวานหอม มีกลิ่นชาหอมมะลินิดๆ แต่ส่วนใหญ่เป็นกลิ่นเนยนมมากกว่า

- นมหางชาเย็น 25 บาท เมนูนี้คือชาเย็น แต่เน้นนมมากกว่าเลยมีชื่อว่านมหางชา รสชาติหวานกลิ่นเนยนมชัดเจน

- มินิฮันนี่โทสต์ 59 บาท เราลองสั่แบบมินิมา แต่ก็แปลกใจนิดๆว่านี่เล็กแล้วหรา ถ้าเป็นมินิจะมีไอศรีมลูกเดียว เราเลือกไอศครีมเป็นมะนาวเชอร์เบทกะมาตัดเลี่ยนเลยทีเดียว มินิฮันนี่โทสต์จัดมาแบบครบเซท มีทั้งกล้วย ช็อคโกแลต วิปครีมและไอศครีม ส่วนน้ำผึ้งใส่ถ้วยแยกมา เราราดน้ำผึ้งจนหมดถ้วยกะให้น้ำผึ้งแทรกซึมทั่วโทสต์ โทสต์มาไซส์ขนาดแบบขนมปัง 3 แผ่นซ้อนกัน ตัวโทสต์ทำได้ดีทีเดียวกรอบนอกนุ่มใน แต่วิปครีมและไอศครีมละลายเร็วไปหน่อย ไอศครีมสามารถเพิ่มได้ลูกละ 25 บาท ไอศครีมมะนาวเชอร์เบทออกเปรี้ยวนิดๆไม่เปรี้ยวมาก โดยรวมอร่อยและรู้สึกคุ้ม